# 7/2014. (IX. 12.) MEKH rendelet

**A rendelet hatálya**

1. § (1) E rendelet állapítja meg a villamos energiáról szóló 2007. évi LXXXVI. törvény egyes rendelkezéseinek végrehajtásáról szóló 273/2007. (X. 19.) Korm. rendelet (a továbbiakban: Vhr.) 2. számú melléklete szerint **igénybejelentést benyújtó**,

a) a közcélú hálózatra való ***új csatlakozást igénylő leendő rendszerhasználó***, továbbá

b) a közcélú hálózaton már rendelkezésre álló teljesítményen felül ***többletteljesítményt igénylő rendszerhasználó***, (a továbbiakban együtt: **csatlakozást igénylő**) által fizetendő csatlakozási díjak meghatározásának szempontjait, a díjak elemeit, mértékét, valamint alkalmazásuk szabályait.

(2) **E rendelet hatálya nem terjed ki** a villamos energiáról szóló törvény (a továbbiakban: **VET) 119. §-ában és a Vhr. 9/A. §-ában szabályozott áthelyezésre és átalakításra**.

**A csatlakozási díjak meghatározásának szempontjai**

3. § (4) A közép- és kisfeszültségű közcélú hálózatra csatlakozó felhasználók által a 11. § (1) bekezdés a) pontja és (2) bekezdés a) pontja alapján fizetendő csatlakozási alapdíj megállapítása – az (1) és (2) bekezdésben foglaltakon felül – az elosztók alábbi ráfordításainak figyelembevételével történik:

b) a meglévő közcélú elosztó hálózat kapacitásának növelésével (vezetékek keresztmetszet növelése, transzformációs kapacitások kiépítése) összefüggő ráfordítások.

**Általános rendelkezések**

4. § (1) E rendelet rendelkezéseit – a 12. § (2) bekezdés c) pontjában, a 13. § (4) bekezdésében és a 14. § (2) bekezdés a) pontjában foglaltak figyelembevételével – **csatlakozási pontonként önállóan** kell alkalmazni.

**A csatlakozási alapdíj**

12. § (2) Csatlakozási alapdíjat nem fizet

c) a kisfeszültségű vételezés céljából csatlakozást igénylő felhasználó felhasználási helyenként 1 csatlakozási pont esetén, ha annál a csatlakozási pontnál a fázisonként igényelt névleges áramerősségek összege – az új csatlakozási igény alapján vagy a már meglévő szerződésben szereplő érték és a többletigény együttes figyelembevétele alapján számítva – nem haladja meg a 32 Ampert.

**A csatlakozóvezeték díja**

13. § (1) Ha a csatlakozást igénylő felhasználó igényének kielégítése érdekében kiépítésre kerülő kisfeszültségű csatlakozóvezeték egy felhasználóra jutó hossza nem haladja meg

a) szabadvezetékes csatlakozás esetén a 30 métert,

b) földkábeles csatlakozás esetén a 15 métert,

akkor az elosztó a csatlakozóvezeték létesítéséért nem kérheti a csatlakozóvezeték díját a felhasználótól.

(4) Az (1) bekezdés szerinti díjmentesség felhasználási helyenként 1 csatlakozási pont esetében alkalmazható.

**A közcélú vezeték díja**

14. § (2) Ha a csatlakozást igénylő felhasználó igényének kielégítése érdekében

a) kisfeszültségű közcélú elosztó hálózat kiépítése szükséges, akkor felhasználási helyenként legfeljebb 1 csatlakozási pontra felhasználónként,

aa) **szabadvezeték** (beleértve a szigetelt szabadvezetéket is) esetén legfeljebb **50 méter**,

ab) **földkábel** esetén legfeljebb **25 méter** hosszúságú közcélú vezetéket,

b) középfeszültségű hálózat kiépítése szükséges, akkor kisfeszültségű vételezésnél új közép/kisfeszültségű transzformátorállomásonként, középfeszültségű vételezésnél csatlakozási pontonként,

ba) **szabadvezeték** esetén legfeljebb **250 méter**,

bb) **földkábel** esetén legfeljebb **125 méter** hosszúságú közcélú vezetéket,

valamint a szükséges nagy/középfeszültségű és közép/középfeszültségű **transzformátorállomás**(oka)t az elosztó külön **díjfizetés nélkül** létesíti, valamint a **már** **rendelkezésre álló hálózat kapacitását** a szükséges mértékben **megnöveli**.

**A csatlakozási díjak alkalmazásának egyéb szabályai**

15. § (1) Ha a kis- vagy a középfeszültségű hálózatra csatlakozást igénylő **felhasználó a legkisebb költség elvének megfelelő** – de az egyéb jogszabályi előírásokat is figyelembe vevő – **csatlakozáshoz** **képest** az igényelt

a) vezetékhosszak,

b) **műszaki megoldás**, vagy

c) hatósági, illetve szakhatósági eljárás

miatt csak **magasabb költséggel megvalósítható** **csatlakozást** kér, akkor a felhasználó – az elosztói szabályzatban foglaltakra is figyelemmel – a hálózati engedélyes részére az e rendelet 12–14. §-a szerinti **csatlakozási díjakon felül** a ténylegesen **megvalósuló beruházás** aktivált értéke és a **legkisebb költségű változatnak megfelelő beruházás** elosztói szabályzat szerinti, elméletileg meghatározott aktiválási értéke **közötti különbség 70%-át is megfizeti**.

# VET/Vhr.

**A csatlakozó berendezés és a csatlakozási pont átalakítása vagy áthelyezése**

Vhr. 9/A. § (1) A csatlakozó berendezést, vagy a csatlakozási pontot a hálózati engedélyes a hálózati viszonyoknak, valamint a műszaki, gazdasági és biztonsági követelményeknek megfelelően, a felhasználók villamosenergia-ellátásának és a csatlakozó berendezés vagy csatlakozási pont megváltoztatásával érintett egyéb érdekeltek jogos érdekeinek sérelme nélkül, a rendszerhasználó beleegyezése esetén, saját költségén jogosult megváltoztatni.

(2) A **rendszerhasználónak** vagy annak **kérésére**, akinek a csatlakozó berendezés vagy csatlakozási pont áthelyezése, átalakítása jogát vagy jogos érdekét érinti (a továbbiakban e §-ban: egyéb érdekelt) a hálózati engedélyes a **csatlakozó berendezést**, vagy a **csatlakozási pontot** áthelyezheti, vagy átalakíthatja, ha az áthelyezés, vagy az átalakítás más rendszerhasználó jogos érdekeit nem sérti, annak műszaki feltételei adottak és a rendszerhasználó – vagy az egyéb érdekelt által kért áthelyezés, vagy átalakítás esetén az egyéb **érdekelt – vállalja** az átalakítással vagy az áthelyezéssel kapcsolatban felmerülő **költségek viselését**.

VET 119. § (1) A rendszerhasználónak vagy annak kérésére, akinek a közcélú hálózat, a közcélú hálózat tartószerkezete, a csatlakozó berendezés vagy csatlakozási pont elhelyezése jogát vagy jogos érdekét érinti (e § alkalmazásában a továbbiakban: egyéb érdekelt) a hálózati engedélyes a csatlakozó berendezést, vagy a csatlakozási pontot áthelyezi, vagy átalakítja, ha

a) az áthelyezés, vagy az átalakítás más rendszerhasználó jogos érdekeit nem sérti,

b) a közcélú hálózat üzemeltetésében jelentős hátrányt nem okoz,

c) műszaki feltételei adottak és

d) a rendszerhasználó – vagy az egyéb érdekelt által kért áthelyezés, vagy átalakítás esetén az egyéb érdekelt – vállalja az átalakítással vagy az áthelyezéssel kapcsolatban felmerülő költségek viselését.

**Villamosenergia-ipari építésügyi hatósági engedélyezési eljárások**

VET 115. § E törvény alkalmazásában építésügyi hatósági engedélyezési eljárások fajtái:

a) építési engedélyezési eljárás,

b) üzemeltetési engedélyezési eljárás,

c) használatbavételi engedélyezési eljárás,

d) fennmaradási engedélyezési eljárás,

e) megszüntetési eljárás.

VET 116. § (1) A villamosmű, termelői vezeték, magánvezeték és a közvetlen vezeték építéséhez, üzemeltetéséhez, használatbavételéhez, fennmaradásához és megszüntetéséhez az építésügyi hatóság (e fejezetben a továbbiakban: Hatóság), mint sajátos építményfajtát engedélyező építésügyi hatóság e törvényben előírt engedélye szükséges.

 (3) **Nem kell a Hatóság** 115. §-ban meghatározott **engedélyét kérni**

d) a **kisfeszültségű csatlakozó berendezésre**, amennyiben az kizárólag olyan ingatlanon kerül megépítésre, amelynek tulajdonosa az építéshez hozzájárult,

**Vezetékjog**

VET 123. § (2) Közcélú hálózat részét képező **kisfeszültségű csatlakozó berendezés** az építésére szolgáló **ingatlan tulajdonosának hozzájárulása alapján is építhető**. Amennyiben az építés termőföldet érint, ahhoz a termőföld más célú hasznosításának engedélyezéséről szóló ingatlanügyi hatósági határozat szükséges.

(4) A kisfeszültségű **csatlakozóberendezés építésére szolgáló ingatlan tulajdonosának hozzájárulása** az e törvény szerint a ve**zetékjog alapján fennálló jogokkal és kötelezettségekkel azonos** – az ingatlan-nyilvántartásba az ingatlan-nyilvántartásról szóló 1997. évi CXLI. törvény 16. § e) pontja szerint bejegyzendő – jogokat és kötelezettségeket keletkeztet. A tulajdonosi hozzájárulás **nem vonható vissza**.

(5) A **rendszerhasználónak** a hálózati engedélyes részére a hálózati csatlakozásra vonatkozóan tett **igénybejelentését** a rendszerhasználó **tulajdonában lévő ingatlan esetén** a csatlakozó berendezés építésére vonatkozó **hozzájárulásnak kell tekinteni**.

**Átmeneti rendelkezések**

VET 178/J. § (1) A Mód. 2. törvény hatálybelépést követően **újonnan 132 kV-nál kisebb feszültségű elosztó hálózati** és közvilágítási elosztó hálózati **vezeték belterületen** kizárólag földkábellel létesíthető. A földkábellel létesített elosztó hálózati és közvilágítási elosztó hálózati vezeték létesítésének költségét – a 144. § alkalmazása mellett, a 119. §-ban foglaltak kivételével – az elosztó viseli.

(2) Az (1) bekezdést az annak hatálybalépését követően indult építésügyi hatósági engedélyezési eljárásokban kell alkalmazni.

(3) Az (1) bekezdés rendelkezései **nem vonatkoznak**

c) meglévő kisfeszültségű szabadvezetékes elosztó hálózathoz történő csatlakozás érdekében létesítendő **csatlakozóvezetékekre**, valamint

d) meglévő **csatlakozó vezeték újraüzemelésére**.

# Elosztási Szabályzat: Melléklet

**A legkisebb költségű csatlakozástól való eltérés**

Műszaki eltérés

Amennyiben a rendszerhasználó a jelen szabályzatban bemutatott közcélú hálózati és csatlakozó vezetéki műszaki megoldások közül az adott körülmények között megvalósítható, legkisebb költségűtől eltérő megoldást szeretne megvalósíttatni, akkor a csatlakozási alapdíjon felül az alábbi csatlakozóvezeték- ill. közcélúvezeték-létesítési díjat kell megfizetnie:

* **csatlakozóvezeték esetén** a legkisebb költségű változat szerinti – a díjmentes hossz figyelembevételével számolt – **normatív csatlakozóvezeték- létesítési díjon felül** a ténylegesen megvalósuló csatlakozóvezeték- beruházás aktivált értéke és a legkisebb költségű változat normatív **létesítési költsége közötti különbség 70 %-át;**

**Kisfeszültségű csatlakozóvezetékek méretezése**

Nagyon fontos, hogy kisfeszültségű csatlakozási pont esetén a **csatlakozóvezetéket** és a méretlen fővezetéket az MSZ 447:2009 számú szabvány előírásai szerint feszültségesésre **méretezni kell**.

Az MSZ 447:2009 számú szabvány szerint a csatlakozóvezeték és a fővezetékek együttes feszültségesése az eredő méretezési teljesítménnyel való terhelés mellett a közcélú elosztóhálózat névleges feszültségének legfeljebb 2 %-a lehet. Az elosztói engedélyessel történő ettől eltérő megállapodás hiányában ebből legfeljebb 1 % legyen a csatlakozóvezeték és legfeljebb 1 % legyen valamennyi fővezeték együttes feszültségesése.

A felhasználóknál a szabványos feszültség csak az MSZ 447:2009 számú szabvány csatlakozóvezetékekre vonatkozó kitételének betartatása esetén biztosítható.

# Üzletszabályzat

**FELHASZNÁLÁSI HELYEK, CSATLAKOZÁSOK LÉTESÍTÉSÉNEK MŰSZAKI FELTÉTELEI, HÁLÓZATRA KAPCSOLÁS**

**Csatlakozó berendezés létesítése**

A rendszerhasználó csatlakozásának módjára, számára és elhelyezkedésére, valamint ezek módosítására a rendszerhasználó igényei alapján, a műszaki előírások és adottságok figyelembe vételével az E.ON Dél-dunántúli Áramhálózati Zrt. javaslatot tesz. A csatlakozó berendezés meghatározása a hálózati csatlakozási szerződés része.

A **csatlakozó berendezés létesítési és bővítési munkáinak tervezéséről és kivitelezéséről** a rendszerhasználó megrendelésére az E.ON Dél-dunántúli Áramhálózati Zrt. külön jogszabályban meghatározott **pénzügyi feltételek rendszerhasználó általi teljesítése mellett köteles gondoskodni**. Ha megállapodás alapján a tervezést és a kivitelezést nem az E.ON Dél-dunántúli Áramhálózati Zrt. végzi, köteles térítésmentesen a rendszerhasználó vagy a rendszerhasználó tervezője, kivitelezője rendelkezésére bocsátani a VHSz-ben foglalt adatokat. Ha a csatlakozóberendezés létesítésére, bővítésére vonatkozó műszaki tervet nem az E.ON Dél-dunántúli Áramhálózati Zrt. készítette, a tervet - a kivitelezés megkezdése előtt – az E.ON Dél-dunántúli Áramhálózati Zrt.-hez jóváhagyásra be kell mutatni. Az E.ON Dél-dunántúli Áramhálózati Zrt. jogosult a villamosenergia-szolgáltatás üzembiztonsága érdekében a műszaki tervet 15 napon belül felülvizsgálni, azon az említett szempontból szükséges módosításokat – a rendszerhasználóval, illetve a tervezővel egyeztetve - elvégeztetni. Az E.ON Dél-dunántúli Áramhálózati Zrt. általi kivitelezés elvégzéséhez szakfelügyeletet írhat elő, melyért a fogyasztói szolgálat díjszabásában közzétett díjfizetésben állapodhat meg.

A **csatlakozóberendezés karbantartásáról, felújításáról** az **E.ON** Dél-dunántúli Áramhálózati Zrt. **köteles gondoskodni**. A csatlakozóberendezés részét képező csatlakozóvezeték, valamint az átalakító és kapcsoló berendezés - jogszabály eltérő rendelkezése hiányában - az E.ON Dél-dunántúli Áramhálózati Zrt. tulajdona. A csatlakozás megszűnésekor a rendszerhasználó nem követelheti az elkészített csatakozó berendezés díjának visszatérítését.

A felhasználó a tartalék csatlakozóberendezést akkor veheti igénybe, ha az üzemszerűen igénybe vett csatlakozóberendezésen a vételezés bármely ok miatt részben vagy egészben lehetetlenné válik. A felhasználó köteles a tartalék csatlakozó berendezés igénybevételét legkésőbb az ilyen vételezés megkezdésekor az E.ON Dél-dunántúli Áramhálózati Zrt.-nek bejelenteni. A tartalék csatlakozóberendezés igénybevételére való áttérés történhet automatikusan is. Ebben az esetben az E.ON Dél-dunántúli Áramhálózati Zrt. a szerződésben köteles nyilatkozni, hogy eltekint-e az igénybevétel bejelentésétől.

**Terv dokumentáció**

Tervet kell készíteni minden esetben, ha a csatlakozókábel közterületen halad.

**Kivitelezői jogosultságok**

A csatlakozóberendezés és fogyasztásmérő hely kialakítása az E.ON Dél-dunántúli Áramhálózati Zrt. által a hálózatra csatlakoztatás feltételeiről kiadott írásos tájékoztató alapján történhet.

------------------------------------------------------END----------------------------------------------------------

A fenti jogszabályi előírások alapján belátható, hogy a **csatlakozó berendezés** átalakítására, és a **csatlakozási pont** áthelyezésére a Vhr 9/A §-t kell alkalmazni függetlenül attól, hogy a csatlakozási pont áthelyezésre, vagy a csatlakozóvezeték átalakítására vonatkozó igény többlet csatlakozási teljesítmény  igénnyel egy időben fogalmazódott-e meg, ugyanis **e két beavatkozás típusra a 7/2014 MEKH rendelet hatálya nem vonatkozik**.

Ebből következően, amennyiben a felhasználók az igénybejelentésben rendelkezésre álló teljesítményt úgy igényelnek, hogy ez mellett a legkisebb költséggel megvalósítható műszaki megoldástól eltérő műszaki megoldást is igényként megfogalmazzák (pl.: légvezetékes csatlakozó helyett földkábelest), akkor a beavatkozás (kábeles csatlakozó létesítés) teljes költségét (100%-t) kell viselniük.

|  |  |
| --- | --- |
| **A legkisebb költséggel megvalósítható** **légvezetékes csatlakozó helyett földkábeles csatlakozó igény** | Finanszírozás |
| **Új** felhasználó, új teljesítmény igény | **Kábeles** csatlakozási fajlagos **díjtétel** (+70%-os szabályt nem alkalmazzuk) |
| **Meglévő** felhasználó, többletteljesítmény igény | Méretezést követően a meglévő csatlakozó cseréje nem indokolt | VET 119 §, Vhr 9/A §**100%** |
| Méretezést követően a meglévő csatlakozó cseréje indokolt | VET 119 §, Vhr 9/A §**100%** |
| **Meglévő** felhasználó, nincsen többletteljesítmény igény | VET 119 §, Vhr 9/A §**100%** |